Tidher li fl-aħħar għaddiet ukoll. L-għażla ta' Kap ġdid għal dan il-partit ma kinitx faċli għal diversi raġunijiet. L-iktar għax wieħed irid jixħet il-vot tiegħu bejn persuni li ġejjin minn ħdan l-istess għaqda. Kif ukoll għax din kellha l-fatturi ġodda tagħha. L-ewwel: il-mezzi soċjali li, għalkemm mhux dejjem użati tajjeb, servew biex qam dibattitu qawwi. Kien hemm min kien jaf jagħmel dan, u kien hemm min le. Kien hemm min kien kapaċi jaċċetta argumenti kuntrarji għal tiegħu, u kien hemm min assolutament le. It-tieni: li t-tesserati kellhom fuqhom ir-responsabbiltà finali wara l-Kunsilliera. Hawn kien hemm min irid jivvota u ma tħalliex, u kien hemm min seta' li baqa' ma vvutax. Però, il-maġġoranza vvutat. Dan, avolja għandna x'nitgħallmu minnu, xorta bid-diffikultajiet u kumplikazzjonijiet, huwa pass progressiv għall-partit. Partit tad-Demokrazija Il-partit baqa' dak perseveranti sabiex iħares li jissoda d-demokrazija fil-poplu. Dan l-eżerċizzju ta' demokrazija diretta, independentement mir-riżultat, huwa pożittiv. Huwa mertu għalina li fuqu issa, fil-jien li ġejjin, nibdew nikkalmaw ftit u iktar nistgħu nħarsu 'l quddiem. Inħarsu sabiex inkomplu nkunu dawk li jiggarantixxu l-libertajiet u d-drittijiet fundamentali tal-bniedem. Dawk li għandhom pjan soċjo-ekonomiku sod u fit-tul, li jiggarantixxi l-progress tal-gżejjer tagħna. Dawk li jridu jaraw li l-istituzzjonijiet demokratiċi, li ħafna minnhom wellidna aħna stess, jiġu ssudati u li jwettqu fl-ispritu kostituzzjonali sħiħ tagħhom dak li nħolqu għalih. Inħarsu sabiex inwettqu dan fir-realtà billi nkunu lura fil-gvern. Partit tal-Ewropa Nibqgħu iktar dak li mill-bidu tagħna konna. Partit li jħares lejn l-Ewropa u jaħdem biex ikun parti minnha. Sa minn meta dħalna membri fil-Kunsill tal-Ewropa fid-29 ta' April 1965, u wara fl-Unjoni Ewropea bqajna f'din il-linja politika. Bqajna dawk li jħarsu lejn il-bżonn li jkun hemm iktar għaqda u unità interna bejn l-Istati Ewropej. Iktar u ikar f'dan il-mument partikolari, fejn il-ħruġ ta' membru importanti huwa mument ta' riflessjoni u ta' azzjoni. Din hija triq importanti lejn l-unità tal-popli Ewropej, dawk li missirijietna kienu jsejħu bħala "latini", li hemm bżonn li nieħdu u nipparteċipaw attivament fiha. Għandha tkun prijorità għal min daħal fis-siġġu li kienu jokkupaw qabel Simon Busuttil, Lawrence Gonzi, Eddie Fenech Adami, Nerik Mizzi u Ugo Mifsud li jieħu. Dan rajtu iktar evidenti tul din il-ġimgħa meta kelli x-xorti li nkun parti mid-delegazzjoni tal-partit li ltaqgħet mal-President Taljan Sergio Mattarella u l-ħabib il-Ministru tal-Affarijiet Barranin Angelino Alfano. Tul dik il-laqgħa qam dan il-punt, u l-viżjoni li ġiet espressa kienet li kien hemm qbil fl-ideat. Irridu nħarsu 'l quddiem bil-paċenzja, però bil-perseveranza biex nibnu iktar fuq dak lig ħandna u fuq dak li ta' qabilna għaddewlna. F'dan, iktar u iktar għax għandna x-xorti li nkun parti mill-familja ta' dawk li huma demokratiċi nsara. Huma kienu li tawna l-assistenza, pariri u appoġġ meta kellna bżonn fil-ħajja demokratika u diffiċli tagħna. Sehemna jibqa' għalhekk wieħed rilevanti u determinanti fi ħdan dawn il-partiti. Partit tal-ġustizzja soċjali Aħna nibqgħu partit demokratiku Kristjan. Hekk twelidna u hekk aħna. F'dan il-pajjiż, fuq din l-art seta' k ien hemm partit ta' ħsieb ieħor, bħal dawk liberali jew konservattivi li ħa u kabbar l-għeruq, imma dan ma kienx il-każ, ma seħħx. Anzi, kif uriet il-kampanja, kien hemm reżistenza għal xi bidla fil-ħsieb politiku tagħna. Ħafna huma tal-konvinzjoni politika li għandna dmir li nipproteġu u nħarsu l-ideal Nisrani bħala strument ta' riforma. Bidliet progressivi li, terġa', għandna spjegazzjoni iktar ċara fid-duttrina soċjali li diversi enċikliċi jagħtuna. Għodda importanti li diversi qabilna użaw għas-sewwa u għall-ġustizzja soċjali. Partit tar-raġuni Hemm proċess ta' kontinwazzjoni li jiddependi ħafna mill-paċenzja u l-perseveranza tagħna. Il-paċenzja, partikolarment, hija neċessarja f'dan il-mument. Għax m'għandix dubju li ser ikun hemm min għadu tant ikkargat b'dak li seħħ f'dawn il-ġimgħat li se tkun iebsa għalih biex iġib ruħu lura madwar il-mejda. Iż-żmien jagħtina parir u jġib miegħu l-paċi interna. Kummenti żejda rridu nagħmlu l-isforzi neċessarji sabiex jieqfu. Diskors fuq kif ivvota wieħed jew ieħor, l-istess. Kif ukoll m'għandniex nibqgħu naħsbu li għandna nifflaġellaw ruħna biex nippurifikaw lilna nfusna billi ngħidu kontra tmexxijiet passati. Nużaw tajjeb, kif dejjem għamilna, ir-raġuni. Partit li jipproteġi l-passat tiegħu Nittama f'dan li jkun hemm rispett sħiħ lejn min konna vvutajna b'maġġoranza biex ikun Kap tal-partit fl-2013. Kienet deċiżjoni tagħna bħala partit u rridu nieħdu r-responsabbiltà pożittiva tagħha. Simon Busuttil, għalhekk, irid jiġi rispettat. Jekk nonqsu milli nagħmlu dan inkunu qed nonqsu lilna nfusna u t-tessut morali tal-partit innifsu. Id-deċiżjonijiet li ħa, kienu x'kienu, jistgħu jinbidlu, kif kull mexxej għandu l-libertà u r-responsabbiltà jbiddel dawk ta' qablu. Biss, wieħed irid jagħraf li dawn id-deċiżjonijiet politiċi ttieħdu f'mument u f'sitwazzjonijiet partikolari. Bħal kif iseħħ dejjem, uħud imbuttawna 'l quddiem, u oħrajn le. Huma x'inhuma, jibqa' għaż-żmien li ġej wieħed mill-kapijiet tal-partit li wettaq il-ġid. San Ċiprijanu u San Kornelju ipproteġuna Ma nafx jekk hux b'kumbinazzjoni, però din sirt nemmen inqas fiha. Il-jum tal-bieraħ iċċelebrajna żewġ bnedmin li l-Knisja iddikjarathom qaddisin. San Ċiprijanu u San Kornelju għandhom kitbiet u storja interessanti. Wieħed f'Kartaġni taħtna, u l-ieħor f'Ruma fuqna. Wieħed isqof, l-ieħor Papa. It-tnejn għaddew mill-persekuzzjoni ħarxa tal-imperaturi pagani. B'mod partikolari, it-tnejn ħarsu, kitbu u ħadmu lejn l-unità sħiħa tal-Knisja. Unità, għaqda li hija importanti għalina llum. Waħda li nħares u nitlob lejn dawn il-qaddisin sabiex min ġie elett u mgħobbi bir-responsabbiltà jkollu d-dehen li jmexxi u jġib miegħu 'l kulħadd. Hemm żgur bżonn ta' paċenzja, perseveranza sabiex ikollna l-progress tal-partit. Ċert f'dan, però, li San Ċiprijanu u San Kornelju ser jipproteġuna f'din it-triq tagħna.
Paċenzja, progress u perseveranza